Праграма распачалася спецыяльнай прамовай Усясветнага Патрыярха Варфаламея, у якой галоўная ўвага была нададзена рэалізацыі правоў чалавека ў кантэксце крызісу, звязанага з вялікай колькасцю бежанцаў і ростам ксенафобскіх настрояў: Мы забыліся, што нам належыць прыпадабняцца да нашага духоўнага праайца Аўраама, які ў сені Мамрыйскага дубовага гаю прыняў трох нечаканых гасцей (гл. кн. Роду 18 раздз.). Гэты выбітны першапраходзец жыцця нябеснага не палічыў чужынцаў за пагрозу ці небяспеку для сваіх звычаяў ці маёмасці. Ён не быў пракляты ксенафобіяй - страхам чужынцаў, але наадварот - быў ахоплены філаксеніяй - любоўю да чужынца. Замест гэтага, ён ад чыстага сэрца раздзяліў з імі сваё сяброўства і сваю ежу, зрабіўшы шчодрую гасціннасць прыкладам справядлівага стаўлення да чужынцаў і поўнага спачування клопату пра іх. Гэты ягоны ўчынак стаў святарным момантам, у якім, для праваслаўнай хрысціянскай традыцыі, адкрыўся вечна імклівы перыхарэсіс, карагод лучнасці і ўзаемапранікнення, Прасвятой і Жыццядайнай Тройцы.